Video rumantsch cun dissegns animads

"Ils trais vents ed auters raquints" è il titel dal nov video che la Lia rumantscha e la Televisiun Rumantscha han edì cuminaivlamain. EI cuntegna trais films cun dissegns animads da Gilbert Taggart. Gia d'uffant è Gilbert Taggart, oriund dal Canada, stà in ami dal rumantsch. Ed el è adina stà fascinà da l'idea da far dissegns animads rumantschs. Quai ch'è in pau spezial vi da sia davosa producziun è ch'el ha mess gronda paisa che las buccas da las figuras sa movian analog a lur expressiuns. Quai è ina gronda sfida e dovra blera lavur da detagl.
Il resultat è il video da 30 minutas "Ils trais vents ed auters raquints" che cuntegna trais istorgias. Ina è "Ils trais vents" en vallader che raquinta da Jon che gida las bunas dialas da sa deliberar or da las griflas dal diavel. Ina segunda istorgia ha num "Il pign uaul". Quella vegn raquintada en sursilvan e sa tracta dal signur Bau e da sia dunna che giaudan lur di da congedi en il pitschen guaud. In ulteriur film è "Il di e la notg" en rumantsch grischun. In gnom dasda e durmenta la natira cun la musica da sia flauta. Las istorgias vegnan enramadas cun musica da differents artists. Plinavant pon ins udir vuschs enconuschentas dal Radio e da la Televisiun Rumantscha. Il video po vegnir retratg per 30 francs tar la LR e tar tut las librarias che vendan cudeschs rumantschs.

[Pagina rumantscha]